Kalle Valtola

**Kalle Valtola** (s. 21. joulukuuta 1995 Turku) on suomalainen jääkiekkopuolustaja, joka pelaa Mestis-joukkue Iisalmen Peli-Karhuissa.

## Ura
### Seuraura
Valtola aloitti jääkiekkoilun viisivuotiaana Kiekko-67:n luistelukoulussa, mutta hän on varsinaisesti Turun Palloseuran kasvatti. Valtola voitti kaudella 2010–2011 tehoilla 11+13=24 koko C-nuorten SM-sarjan runkosarjan puolustajien pistepörssin ja hän jakoi puolustajien maalipörssin voiton Tapparan Jaakko Hällin kanssa. Valtola voitti myös sarjan pudotuspelien puolustajien piste- ja syöttöpörssin tehoilla 3+15=18. Hänet palkittiin kauden päätteeksi C-nuorten SM-sarjan parhaana puolustajana Ilpo Koskela -palkinnolla ja valittiin tähdistökentälliseen. Kauden 2011–2012 päätteeksi Valtola voitti B-nuorten SM-pronssia.

Kaudella 2012–2013 Valtola oli pelipaikastaan huolimatta TPS:n B-nuorten paras pistemies ja syöttäjä tehoilla 24+34=58, joilla hän voitti myös ylivoimaisesti B-nuorten SM-sarjan runkosarjan puolustajien piste-, maali- ja syöttöpörssin. Valtola palkittiin kauden päätteeksi sarjan parhaana pelaajana Esa Tikkanen -palkinnolla, parhaana puolustajana Pekka Marjamäki -palkinnolla ja valittiin ensimmäiseen tähdistökentälliseen. Kaudella 2013–2014 hän debytoi miesten peleissä pelattuaan TPS:n A-nuorten ohella myös kolme ottelua lainalla II-divisioonajoukkue Salon Kiekkohaissa.

Valtola koki roolinsa TPS:n A-nuorten SM-liigajoukkueessa jäävän pieneksi, joten hän siirtyi kaudeksi 2013–2014 hakemaan peliaikaa samassa sarjassa pelaavasta Rauman Lukosta. Valtola pelasi siellä kaksi vuotta, jonka jälkeen hän siirtyi kaudeksi 2016–2017 vuoden mittaisella sopimuksella Mestis-joukkue Tuton riveihin. Valtola aloitti kautensa lainalla Suomi-sarjajoukkue VG-62:ssa, jossa hän pelasi kymmenen ottelua. Hän teki Tutossa tulokaskautensa aikana 39 runkosarjaottelussa tehot 9+12=21 ja 11 pudotuspeliottelussa neljä syöttöpistettä. Valtola oli runkosarjassa joukkueen eniten maaleja tehnyt puolustaja sekä tehokkain puolustaja Kristian Tuohilammen kanssa. Hänet äänestettiin Mestiksen marraskuun 2016 kuukauden tulokkaaksi.

Kaudella 2017–2018 Valtola oli Tuton toiseksi paras pistemies Niclas Luceniuksen jälkeen tehoilla 14+32=46. Runkosarjan päätöskierroksella, 7. maaliskuuta 2018 Kokkolan Hermestä vastaan hän rikkoi Mestiksen kaikkien aikojen yhden kauden piste-ennätyksen syötettyään Aki Keinäsen tekemän maaliin. Ennätys oli aiemmin Pasi Järvisen (45 tehopistettä kaudella 2007–2008). Valtolan ennätyksen rikkoivat kuitenkin Atro Leppänen (58 tehopistettä), Aleksi Matinmikko (53 tehopistettä) ja Jere Vertanen (49 tehopistettä) kaudella 2023–2023. Hänet äänestettiin Mestiksen lokakuun kuukauden pelaajaksi. Pudotuspeleissä Valtola oli Tuton paras pistemies tehoilla 6+8=14. Hän sivusi myös Mestiksen pudotuspelien yhden kauden piste- (Teemu Suhosen 14 tehopistettä kaudella 2015–2016) ja syöttöennätystä (Pasi Järvisen kahdeksan syöttöpistettä kaudella 2000–2001). Piste-ennätystä sivusi myöhemmin myös Sameli Ventelä seuraavalla kaudella 2018–2019 tehoilla 2+12=14, jolloin hän myös rikkoi syöttöennätyksen. Valtola voitti kauden päätteeksi Mestis-hopeaa. Hän voitti kauden aikana myös Suomen Cupin. Valtola palkittiin Mestiksen parhaana puolustajana Jari Lippojoki -palkinnolla ja äänestettiin ensimmäiseen tähdistökentälliseen.

Valtola siirtyi kaudeksi 2018–2019 kaksivuotisella sopimuksella SM-liigajoukkue KooKoohon. Hän teki liigadebyyttinsä runkosarjan avauskierroksella 14. syyskuuta 2018 SaiPaa vastaan. Valtola merkittiin KooKoon kolmospuolustajapariin Alexander Bonsaksenin viereen. Hän sai ottelussa jääaikaa 10.34 minuuttia. Valtola keräsi myös yhden kahden minuutin jäähyn kampituksesta. Liigauransa avausmaalin hän teki kuudennessa ottelussaan 26. syyskuuta 2018 vieraissa Helsingin IFK:ta vastaan. Kaikkiaan Valtolan tulokaskausi toi 57 runkosarjaottelussa tehot 7+10=17. Hän voitti SM-liigan tulokaspuolustajien maalipörssin.

Kaudella 2019–2020 Valtolalla oli vaikeuksia löytää sopivaa roolia KooKoosta, jossa hän pelasi syyskaudella vain viisi ottelua. Valtola pelasi myös yhdeksän ottelua lainalla TuTon Mestis-joukkueessa. Joulukuun 2019 lopulla hänen sopimuksensa KooKoon kanssa purettiin yhteisymmärryksessä. Valtola teki pian tämän jälkeen sopimuksen Ruotsin toiseksi korkeimmalla sarjatasolla HockeyAllsvenskanissa pelaavan Moran kanssa. Kaudella 2020–2021 hän ei ehtinyt pelata siellä otteluakaan, kunnes Valtolan sopimus joukkueen kanssa purettiin lokakuussa 2020, kun Moralla ei ollut tarjota hänelle tarpeeksi suurta vastuuta. Marraskuussa Valtola siirtyi loppukauden kattavalla sopimuksella Slovakian Extraligan HK 32 Liptovský Mikulášiin.

Valtola siirtyi kaudeksi 2021–2022 vuoden mittaisella sopimuksella toiseen Slovakian Extraligan joukkueeseen, HK Dukla Michalovceen. Joukkuetta valmensi hänelle Morasta tuttu Tomek Valtonen ja seuran urheilutoimenjohtajana toimi Valtolalle Tutosta tuttu Elmo Aittola. Kesken kauden, marraskuussa 2021 Valtola siirtyi kuitenkin loppukauden kattavalla sopimuksella Puolan Polska Hokej Ligan GKS Katowiceen. Hän voitti siellä kauden päätteeksi Puolan-mestaruuden. 

Kaudeksi 2022–2023 Valtola siirtyi vuoden mittaisella sopimuksella samassa sarjassa pelaavan STS Sanokin joukkueeseen. Joukkuetta valmesi hänelle Tutosta tuttu Miika Elomo. Hän oli Sanokin paras syöttäjä ja toiseksi paras pistemies Ville Heikkisen jälkeen tehoilla 9+23=32,  joilla Valtola voitti koko PHL:n puolustajien piste-, maali- ja syöttöpörssin. Pudotuspeleissä hän teki neljässä ottelussa kuusi syöttöpistettä, joilla Valtola oli joukkueen paras syöttäjä ja jakoi sisäisen pistepörssin voiton Niko Ahopellon kanssa. Hän jakoi myös koko liigan puolustajien syöttöpörssin voiton neljän muun pelaajan kanssa. 

Valtola siirtyi kaudeksi 2023–2024 vuoden mittaisella sopimuksella kolmanteen PHL-seuraansa, Unia Oświęcimiin. Hän sijoittui tehoilla 12+20=32 koko liigan puolustajien pistepörssissä toiseksi edellään vain GKS Katowicen Santeri Koponen. Valtola voitti kauden päätteeksi Puolan-mestaruuden. Huhtikuussa 2024 hän teki Oświęcimin kanssa vuoden mittaisen jatkosopimuksen. Heinäkuussa seura tiedotti Valtolan joutuvan leikkaukseen, jonka myötä häneltä jää väliin alkukausi 2024–2025. Valtolan ennustettiin palaavan kaukaloihin marraskuussa, mutta hänen vammansa vaati kuitenkin lisää erikoissairaanhoitoa ja joulukuussa hänen kautensa todettiin päättyneen. Valtolan kuntoutuminen eteni toivottua nopeammin ja hän palasi tammikuussa 2025 jääharjoitteluun, mutta ei pelannut kuitenkaan enää loppukaudella. Kauden jälkeen hän kertoi pelaamattomuutensa syyksi Crohnin taudin puhkeamisen.

Kaudeksi 2025–2026 Valtola palasi Mestikseen ja siirtyi vuoden mittaisella sopimuksella Iisalmen Peli-Karhuihin.

### Maajoukkueura
Valtola on pelannut yhden poikien maaottelun Suomen alle 17-vuotiaiden maajoukkueessa. Hän toimi joukkueensa varakapteenina.

## Pelityyli
Elite Prospects-sivuston mukaan Valtola on hyökkäävä puolustaja, joka tykkää pitää kiekkoa ja tukea hyökkäyksiä. Hänen suurimpiin vahvuuksiinsa kuuluu laukaus, mikä tekee Valtolasta käyttökelpoisen pelaajan ylivoimalla. Hänellä on kuitenkin parannettavaa puolustuspään pelaamisessa. Valtola on maininnut suosikkipelaajakseen Keith Yandlen, jonka hän on maininnut myös hyvin samantyyliseksi pelaajaksi itsensä kanssa.

## Muuta
Valtola valmistui ylioppilaaksi Kerttulin lukiosta keväällä 2014.

### Perhe
Valtolan pikkuveli Olli pelaa hyökkääjänä monikansallisen Alps Hockey Leaguen slovenialaisjoukkue HDD Jesenicessa. Heidän pikkusiskonsa Ulla on Suomen salibandymaajoukkuepuolustaja, joka pelaa Ruotsin Superliigaa Täbyssä.

## Tilastot

## Lähteet
*
*
*

### Viitteet